

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-717-С/20-1, О.С.

Датум: 24.12.2020. године

**БОРИС ЖИЖАК**

**ПРЕДМЕТ: Мишљење, доставља се.-**

Борис Жижак обратио се Републичкој комисији за утврђивање сукоба интереса у органима власти Републике Српске (у даљем тексту: Комисија) са упитом број 02-717-С/20 од 14.12. 2020. године за тумачење евентуалног сукоба интереса уколико би као одборник у Скупштини општине Прњавор закључио уговор о дјелу са Општином Прњавор, за обављање привремених и повремених послова у Општинској управи Прњавор.

У вези упита одборника Скупштине општине Прњавор Борис Жижак, Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) дала је следеће:

**М И Ш Љ Е Њ Е**

Сходно члану 4. тачка а) алинеја трећа Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14), одборник у јединици локалне самоуправе је функционер на којег се односе одредбе Закона о спречавању сукоба интереса у органима власти Републике Српске.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

**б) примити додатну накнаду за извршавање послова у дјелокругу јавних функција**;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Склапање Уговора о дјелу за обављање привремених и повремених послова представља кршење члана 9. тачка б) Закона о спречавању сукоба интереса у органима власти Републике Српске.

Одборник у скупштини општине за вријеме трајања мандата не смије се мијешати на било који формално-правни начин са извршном власти у овом случају склопити уговор о дјелу за обављање привремених и повремених послова у Општинској управи са начелником Општине јер би исто непосредно могло довести до сукоба интереса.

Такође упозоравамо на члан 1.8 Изборног закона Босне и Херцеговине, став 4. и 6. чијим би кршењем могло да дође до престанка мандата на основу члана 1.10 наведеног Закона.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Борис Жижак,
2. Општина Прњавор, н/р начелника, Карађорђева бр.2, 78 430 Прњавор
3. У спис предмета;
4. а. а